Jurinová, Erika, poslankyňa NR SR (2016-12-07):
Ako hnutie sa snažíme už druhé volebné obdobie podávať do parlamentu návrhy zákonov, ktoré zlepšia prostredie pre malé deti, zlepšia prostredie pre rodiny, nastavia, nastavia financovanie alebo ekonomické parametre rodín tak, aby sa deti nebáli, aby sa rodičia nebáli rodiť deti. (Ruch v sále.) Ja chvíľočku ešte počkám. (Zaznievanie gongu.) Ďakujem pekne. Neustále poukazujeme na to, že v našom prostredí, v prostredí Slovenskej republiky nám absentuje rodinná politika. To znamená politika, ktorá by rôznymi spôsobmi ochraňovala rodiny a nabádala ľudí k tomu, aby sa nebáli mať báť, nebáli mať deti. Je nám úplne jasné, že rozhodnutie mať deti, starať sa o ne, je výsostné právo rodičov, ktorí sú zároveň zodpovední za výchovu týchto detí, ale na druhej strane myslíme si, sme o tom presvedčení, že rovnako štát má vytvárať vhodné podmienky na to, aby slovenské, slovenské rodiny alebo rodičia chceli prevádzať deti do tohto prostredia. Nie je to nejaký rozmar, je to naozaj snaha o to, aby v budúcnosti Slovenská republika mala dostatočný počet ľudí, ktorí sú aktívnymi, to znamená, ktorí pracujú a istým spôsobom vytvárajú zdroje pre rozvoj spoločnosti. Je to taký cyklus, a preto aj naše návrhy smerujú do rôznych oblastí. Ak hovoríme o rodinnej politike, vôbec nemáme na mysli zvyšovanie, len zvyšovanie príspevkov, prídavkov, ale aj úpravy v iných rezortoch, ktoré zjednodušujú život rodinám. Návrh, ktorý predstavujeme dnes, súvisí rovnako s ekonomickými parametrami, ktoré by som vám ukázala na našich grafoch. Pomôžem si takým demografickým stromom, ktorý ukazuje, ešte graf môžem používať, ktorý ukazuje tri etapy na Slovensku. (Rečníčka zobrala do rúk papier s grafmi, ukazujúc ho plénu.) Prvý je z roku 1983, takže viac ako 20 rokov po..., pred, pred terajším obdobím z roku 2013, ktorý teda sme mali, minulý rok som ho získala, dá sa získať aj čerstvejší zo Štatistického úradu a posledný graf bude ukázať, ukazovať to, čo nás čaká o ďalších 20 rokov. A začnem porovnaním, porovnaním toho, čo bolo na Slovensku a čo bude na Slovensku, na tom to najlepšie vidíme. Prvý graf z roku 1983 jednoznačne by sme mohli zaradiť ku grafom k takým, ktoré by mohli byť pre našu budúcnosť veľmi pozitívne. To znamená, rodí sa veľa detí, veľa ľudí sa nachádza aj v aktívnej fáze, graf je nastavený tak, že na ypsilonovej osi je vek občanov, na ixovej osi je počet občanov, ktorí sa narodia, je to rozdelené na pohlavia, vidíte, že počet žien a počet mužov je takmer rovnaký. Samozrejme, tie odchýlky tam nejakú sú, ale oscilujú vždy okolo 50 %. Takže toto je to, čo by sa nám, čo by bolo pre spoločnosť vhodné, aby takto fungovala. Zdôvodňujeme to tým, že je nutné do budúcnosti nazerať na to, koľko ľudí bude vytvárať hodnoty v spoločnosti, koľko ľudí bude v aktívnom veku. Vieme, že ak máme dostatočnú základňu pri..., detskú základňu, to znamená ľudí, ktorí budú v budúcnosti vyrábať zdroje, vieme, že budeme mať aj dostatok prostriedkov potom na vykrývanie nákladov súvisiacich nielen so zabezpečovaním dôchodkových dávok, ale aj samotnej starostlivosti o sociálne odkázaných ľudí napríklad. Dnešná situácia alebo situácia spred troch rokov je, už až taká pozitívna neni. Ako vidíte, počet narodených detí nám zhruba už 20 rokov, už takmer 30 rokov neustále klesá. Vidíte, že v roku..., že dnes je najnižší počet 10 – 14-ročných detí. Takže tuná sa ten demograficky strom už zhoršoval a najhoršia situácia môže prísť, pokiaľ štát nezasiahne, pokiaľ naozaj nenastaví opatrenia v rodinnej politike iným spôsobom, tak úplný kolaps môže prísť už o 20 rokov, kedy vidíme, že počet detí sa prognosticky stále zhoršuje a najväčšia záťaž je v spoločnosti na ľudí tesne pred dôchodkom a títo sa o ďalších pár rokov, možno o päť rokov, po roku 2033 dostanú do fázy, kedy budú poberateľmi dôchodkových dávok. Ak chceme, aby systém na Slovensku fungoval, štát musí vytvoriť také podmienky, aby sa na Slovensku rodilo viac detí. Takže ešte na záver porovnanie toho, čo je pre spoločnosť výhodné a správne, a toho, čo nás v skutočnosti o 20 rokov, ak nezmeníme nazeranie na celú rodinný politiku, zmení. Takže to je odôvodnenie, prečo neustále prichádzame s návrhmi, ktoré by mali zlepšiť prostredie pre rodiny s deťmi. Nemusíme hovoriť o rodinnej politike, ale môžeme hovoriť o prostredí, ktoré je, ktoré je priaznivé deťom. Náš návrh pojednáva o tom, že chceme rozšíriť skupinu rodičov, ktorí poberajú zvýšený rodičovský príspevok, aj o tých, ktorým sa reťazovými pôrodmi narodilo viac detí v priebehu rokov, troch rokov, a to znamená, že dnes majú nárok na rodičovský príspevok konkrétne v sume 203 eur. Vieme, že už existuje v zákone o rodičovskom príspevku mechanizmus, ktorý dáva dvojčiat, rodičom dvojčiat a trojčiat nárok na zvýšený príspevok, to zvýšenie je 25 % rodičovského príspevku a to znamená, že tieto matky, aj keď mi je jasné, že to navýšenie je ekonomicky nie celkom najlepšie alebo nie je dostatočne vysoké, určite by sme mohli hovoriť aj o vyššom navýšení, ale zdá sa nám rovnako nespravodlivé, ak existuje skupina matiek, ktorá sa vo veku do troch rokov, to znamená, čo je jednou z podmienok poberania rodičovského príspevku, starajú o viac ako jedno dieťa. Preto navrhujeme, aby aj tieto skupiny matiek prestali byť diskriminované a mali možnosť nároku poberať zvýšený rodičovský príspevok o 25 %, teda v rovnakom duchu, ako je to pri matkách s dvojčatami, a o 50 %, ak ide o matky s trojčatami. Pre jednoduchšie znázornenie, dnes platí stav (rečníčka zobrala do rúk papier s grafmi, ukazujúc ho plénu), kedy matka, ktorá má dve deti v rovnakom veku, nie je totožné, nie je totožná, lebo nie je na ňu nazerané rovnako ako na matku, ktorá má dve deti rôzneho veku do troch rokov. Jedna matka dostane 254 eur, druhá matka, ktorej sa, ktorá sa vlastne previnila – v úvodzovkách previnila – len tým, že sa jej deti narodili po roku, do roka alebo v priebehu troch rokov dvakrát, dostane 203,2 eur. Zdá sa nám tento stav nespravodlivý a budeme veľmi dúfať, že aspoň táto malá nespravodlivosť sa týmto návrhom odstráni. Toto je znázornený prípad s dvojčatami alebo s deťmi, ktoré, alebo teda s rodičom, ktorý má dve po sebe narodené deti do troch rokov, a ukážem ešte jeden príklad (rečníčka zobrala do rúk ďalší papier s grafmi, ukazujúc ho plénu), ktorý je možno ešte viac plastickejší a týka sa rodiča, ktorému sa narodia trojičky, tých prípadov, viete, že nie je veľa, ten, takýto rodič dostane 304,8 eura, to znamená navýšenie rodičovského príspevku o 50 %, ale rodič, ktorému sa možno naozaj len kvôli tomu, že chcel mať všetky rodičovské povinnosti za sebou preto, aby mohol po troch rokov byť opäť aktívnym občanom a zapojiť sa do, do pracovného procesu, aj keď sa stará o tri deti, je priznaný rodičovský príspevok vo výške 203,2 eur. Čo sa týka nákladov, ktoré sú spojené s týmto rodičovským príspevkom, dnes poberá rodičovský príspevok zhruba viac ako 139-tisíc rodín alebo rodičov. Ak bereme priemerne, že ročne sa narodí 55-tisíc detí, do každej rodiny alebo rodičovi, za tri roky je to zhruba 165-tisíc, ktoré nám pribudnú do systému. Ak to porovnáme s počtom poberateľov rodičovského príspevku, ktorý, som povedala, že je do 140-tisíc, vidíme, že ide zhruba o 25-tisíc rodín, ktoré, ktoré, ktoré pravdepodobne sa starajú naraz o viac ako jedno dieťa. Ak by sme to prerátali, zistíme, že ide zhruba za rok o sumu 50 mil., ktorá by bola potrebná na navýšenie štátneho..., rozpočtu kapitoly ministerstva práce v oblasti práve rodičovských príspevkov. Verím, že každý jeden z vás, ako tu sedíte, predpokladáte, že až taký veľký rozdiel v starostlivosti o dvojčatá alebo o dve maličké deti nie je. Preto verím, že podporíte náš návrh zákona. Ešte by som rada dodala, že v roku 2010 sme boli práve poslanci z nášho hnutia, Igor Matovič, ja spolu s Natáliou Blahovou, predkladateľmi pozmeňovacieho návrhu, a pamätám si, že vtedy sme veľmi dlho bojovali s úradníkmi na ministerstve práce, aby sa dostalo navýšenie rodičovského príspevku práve pre dvojčatá a trojčatá. Stretli sme sa s množstvom prípadov rodín, matiek, ale aj otcov, ktorí nám vysvetľovali, ako je to nespravodlivé, že dostávajú rodičovský príspevok vo výške rovnakej, ako keď sa starajú o jedno dieťa. Áno, je veľa nespravodlivosti v našom nastavení systémov a úlohu poslancov je snažiť o zmiernenie krívd, ktoré v našich nastaveniach zákonov máme. Preto sme sa aj rozhodli opäť rozšíriť, spravodlivo rozšíriť skupinu poberateľov rodičovského, zvýšeného rodičovského príspevku nie tým, že zvýšime alebo predĺžime vek poberania rodičovského príspevku, ale len dáme do rovnosti tých, ktorým sa narodí naraz viac detí (rečníčka zobrala do rúk papier s grafmi, ukazujúc ho plénu), a tých, ktorí sa v rovnakom období starajú naraz o viac postupne narodených detí. Myslíme si, že len vzhľadom k situácii mladých rodín, k ekonomickej situácii rodín, k tomu, ako znovu stále hovoríme o tom, že štát má povinnosť pomáhať rodinám, aby vedeli v budúcnosti vytvárať hodnoty, aby vedeli, aby mohli rozvíjať našu spoločnosť, tak verím, že toto je jeden z prospešných návrhov na..., práve v oblasti zlepšenia rodinnej politiky. Existuje množstvo nástrojov, tie postupne predstavujeme, snažíme sa predstavovať aj celistvý systém rodinnej politiky postupne. Verím, že aj tento zákon, táto novela zákona sa stretne s pochopením u poslancov a ochote podporiť takýto návrh zákona. Ďakujem veľmi pekne.